ช่วงนี้ผมมีอาการเหมือนเป็น กรดไหลย้อนตลอดเวลา เวลาล้มตัวนอนแล้วเหมือนมีน้ำมาที่คอตลอด เจ็บคอเหมือนเป็นแผลแถวคอด้วย มีสเลส ตลอดเวลาที่ตื่นนอน กินกาวิสค่อนได้แค่บรรเทา แต่ก็ยังเหมือนมีกรดขึ้นมาตลอด มีวิธีช่วยให้หายได้ไหมครับ ทรมานมากๆก่อนหน้านี้ ไม่เคยเป็นเลยครับ เมื่อปีก่อน เป็นโรคกระเพาะอักเสบ ส่องกล้องพบว่า ติดเชื้อ h pylori หลังจากรักษาจนหาย ก็มีอาการกรดไหลย้อนตามมาตลอดครับ
สวัสดีค่ะ อาการที่เวลาล้มตัวลงนอน แล้วเหมือนมีน้ำมาที่คอ เจ็บคอ มีเสมหะ ก็น่าจะเกิดจากโรคกรดไหลย้อนได้ โดยอาการของกรดไหลย้อน ได้แก่ แสบร้อนหน้าอก เจ็บหน้าอก มีน้ำรสเปรี้ยวหรือขมไหลย้อนขึ้นมาในปากและคอ กลืนอาหารได้ลำบาก มีอาการเจ็บคอ รู้สึกระคายเคืองตลอดเวลา จุกลิ้นปี่ อาหารไม่ย่อย เรอบ่อย คลื่นไส้หลังรับประทานอาหาร หากกรดไหลย้อนกลับขึ้นไปถึงกล้ามเนื้อหูรูดของหลอดอาหารส่วนบนจนทำให้คอ หลอดลม และกล่องเสียงเกิดการระคายเคือง จะพบว่ามีอาการอื่น ๆ ร่วมด้วย เช่น ไอเรื้อรัง เสียงแหบแห้ง มีกลิ่นปาก เป็นต้นสำหรับปัจจัยเสี่ยงของโรคกรดไหลย้อน เช่น มีโรคอ้วน ทานอาหารในปริมาณมาก อาหารที่ไขมันสูง การสูบบุหรี่ การดื่มแอลกอฮอล์ เครื่องดื่มคาเฟอีนต่างๆ การทานยาบางชนิด หรืออาจเกิดจากความเครียดกระตุ้นได้ เป็นต้นดังนั้น เพื่อลดอาการที่เป็นอยู่ ก็ต้องหลีกเลี่ยงปัจจัยดังกล่าว โดยหากมีน้ำหนักตัวมาก ก็ควรพยายามลดน้ำหนัก ลดความเครียดในเรื่องต่างๆ ลง เลือกทานอาหารที่ย่อยง่าย โดยอาหารประเภทแป้งจะย่อยง่ายกว่าเนื้อสัตว์ หากเป็นเนื้อสัตว์ เนื้อปลาและไก่ ก็จะย่อยง่ายกว่าเนื้อหมูและเนื้อวัว อาหารต้องรสไม่จัด ไม่เผ็ด ไม่ทานอาหารที่มีไขมันสูง เช่น อาหารทอดต่างๆ อาหารผัด ควรเคี้ยวช้าๆ ให้ละเอียด ไม่ทานและกลืนเร็ว ไม่ทานอาหารครั้งละปริมาณมาก ไม่ควรทานจนอิ่มเกินไป ไม่ดื่มน้ำอัดลม อัดแก๊สต่างๆ รวมถึงชา กาแฟ โกโก้ แอลกอฮอล์ และไม่ควรทานอาหารแล้วนอนทันที โดยหากเป็นมื้อเย็น ควรเว้นระยะไป 3-4 ชั่วโมง หรือในช่วงที่มีอาการมาก ควรนอนหัวสูง ห้ามทานยาแก้ปวดในกลุ่ม NSAIDs เช่น แก้ปวดเมื่อย ปวดข้อ เป็นต้นหากอาการยังไม่บรรเทา นอกจากยากาวิสคอนที่ทานแล้ว ควรทานยาลดกรดร่วมด้วย เช่น แรนิทิดีน (ranitidine) ยาโอเมพราโซล (omeprazole) เป็นต้น และยาที่ช่วยเพิ่มการเคลื่อนตัวของระบบทางเดินอาหาร ซึ่งช่วยให้อาหารเคลื่อนตัวออกจากกระเพาะอาหารเข้าสู่ลำไส้เล็กได้เร็วขึ้น เช่น ยาเมโทโคลพราไมด์ (metoclopramide) เป็นต้น ส่วนยาที่ทำหน้าที่ช่วยเคลือบชั้นเยื่อบุผิวของกระเพาะอาหารและหลอดอาหาร เช่น กาวิสคอนที่ทานอยู่ ก็ยังมีซูคราลเฟต อีกตัวด้วยหากอาการนยังไม่ดีขึ้น แม้จะปฏิบัติตัวและทานยาแล้วก็ตาม แนะนำควรไปพบแพทย์เฉพาะทางอายุรกรรม เพื่อรักษาและหาสาเหตุอื่นๆ อีก เช่น มีการโป่งพองของหลอดอาหารออกเป็นกระเปาะ หรือมีพีงผืดเกิดขึ้นในหลอดอาหาร มีมะเร็งในลำคอหรือหลอดอาหาร เป็นต้น